LIETUVOS RESPUBLIKOS ENERGETIKOS MINISTRAS

įsakymas

DĖL energetikos ministro 2012 m. vasario 3 d. įsakymo Nr. 1-22 „Dėl ELEKTROS ĮRENGINIŲ ĮRENGIMO BENDRŲJŲ taisyklių patvirtinimo“ pakeitimo

2023 m. birželio 29 d. Nr. 1-187

Vilnius

1. P a k e i č i u Elektros įrenginių įrengimo bendrąsias taisykles, patvirtintas Lietuvos Respublikos energetikos ministro 2012 m. vasario 3 d. įsakymu Nr. 1-22 „Dėl Elektros įrenginių įrengimo bendrųjų taisyklių patvirtinimo“:

1.1. Pakeičiu 4 punkto dvidešimt antrąją pastraipą ir ją išdėstau taip:

„Elektros energijos šaltinis – elektrinė, transformatorių pastotė, skirstomasis punktas, transformatorinė ar nepriklausomas šaltinis, iš kurių elektros energija persiunčiama vartotojų elektros imtuvams.“

1.2. Papildau 4 punktą nauja šešiasdešimt aštuntąja pastraipa (esamas šešiasdešimt aštuntąją – šimtas devynioliktąją pastraipas laikau šešiasdešimt devintąja – šimtas dvidešimtąja pastraipomis):

„Nepriklausomas šaltinis – vartotojų elektros įrenginiai, kurie užtikrina nuo operatorių elektros tinklų nepriklausomą elektros energijos persiuntimą elektros imtuvams, t. y. generatoriai, energijos kaupimo įrenginiai, akumuliatorių baterijos, nepertraukiamo maitinimo šaltiniai (UPS), elektrinės ir (ar) kiti įrenginiai, užtikrinantys nepertraukiamą veikimą 12 valandų nepriklausomai nuo elektros energijos šaltinio, kartu su šių įrenginių perjungimui prie kitų šaltinių skirta automatika.“

1.3. Pakeičiu 4 punkto aštuoniasdešimt šeštąją pastraipą ir ją išdėstau taip:

„Rezervinė linija – linija, kuri įrengiama nuo skirstomųjų tinklų operatoriui priklausančių žemosios ar vidutinės įtampos elektros tinklų ir, jai atsijungus, jos įjungimas vykdomas per laiką, nurodytą Lietuvos Respublikos elektros energetikos įstatymo 721 straipsnio 1 dalyje.“

1.4. Papildau 4 punktą nauja šimtas šeštąja pastraipa (esamas šimtas šeštąją – šimtas dvidešimtąją pastraipas laikau šimtas septintąja – šimtas dvidešimt pirmąja pastraipomis):

„Tiesioginė skirstymo linija – linija, kuri įrengiama nuo skirstomųjų tinklų operatoriui priklausančių vidutinės įtampos elektros tinklų taip, kad, sugedus šiai linijai ir (ar) kitam elektros energijos šaltiniui, perjungimas nuo vieno elektros energijos šaltinio prie kito būtų vykdomas per relinės apsaugos ir automatikos įtaisų suveikimo laiką.“

1.5. Pakeičiu 46 punktą ir jį išdėstau taip:

„46. Elektros imtuvams aprūpinimo elektra reikalavimai įrengiant elektros įrenginius turi būti užtikrinti taip:

46.1. pirmos (I) grupės elektros imtuvams elektra aprūpinti įrengiami įrenginiai turi būti maitinami iš ne mažiau kaip trijų elektros energijos šaltinių:

46.1.1. kai imtuvui elektros energijos persiuntimas vykdomas iš skirstomųjų elektros tinklų, turi būti du šaltiniai: tiesioginė skirstymo linija ir nepriklausomas šaltinis;

46.1.2. kai imtuvui elektros energijos persiuntimas vykdomas iš perdavimo tinklų, turi būti du šaltiniai: atskira perdavimo tinklų linija, prijungta ar nuo šios linijos transformatorių pastotės, ar nuo skirstomojo punkto skirtingos šynos ir nepriklausomas šaltinis.

Nepriklausomas šaltinis turi būti įrengiamas vartotojo vidaus elektros tinkle. Įrengiamas nepriklausomas šaltinis turi turėti įrengtą tinkamai veikiančią automatiką, kuri perjungtų nuo operatoriaus tinklų atjungtą pirmos (I) grupės elektros imtuvą prie šio nepriklausomo šaltinio;

46.2. antros (II) grupės elektros imtuvams elektra aprūpinti įrengiami įrenginiai turi būti maitinami iš ne mažiau kaip dviejų elektros energijos šaltinių:

46.2.1. kai imtuvui elektros energijos persiuntimas vykdomas iš skirstomųjų elektros tinklų, vienas iš šaltinių turi būti rezervinė linija arba nepriklausomas šaltinis;

46.2.2. kai imtuvui elektros energijos persiuntimas vykdomas iš perdavimo tinklų, vienas iš šaltinių turi būti atskira perdavimo tinklo linija, prijungta ar nuo šios linijos prijungtos transformatorių pastotės, ar nuo skirstomojo punkto skirtingos šynos.

Nepriklausomas šaltinis turi būti įrengiamas antros (II) grupės imtuvo vartotojo vidaus elektros tinkle;

46.3. trečios (III) grupės elektros imtuvams aprūpinti elektra turi būti įrengiamas vienas elektros energijos šaltinis, kuris įrengtas nuo skirstomųjų tinklų operatoriaus elektros tinklų.“

1.6. Papildau 461, 462, 463 ir 464 punktais:

„461. Tiesioginė skirstymo linija turi būti prijungta tiesiogiai prie skirtingos transformatorių pastotės ar skirstomojo punkto, nei kad yra prijungtas maitinantis imtuvų savininko ar naudotojo elektros vidaus tinklą elektros energijos šaltinis. Jeigu tiesioginė skirstymo linija prijungiama nuo skirstomojo punkto, skirstomasis punktas negali būti maitinamas nuo tos transformatorių pastotės, kaip ir elektros energijos šaltinis, maitinantis imtuvų savininko ar naudotojo elektros vidaus tinklą.

Tiesioginės skirstymo linijos galia turi būti lygiavertė elektros energijos šaltinio, maitinančio elektros imtuvo savininko ar naudotojo vidaus elektros tinklą, galiai, kuris įrengtas nuo skirstomųjų tinklų operatoriui priklausančių elektros tinklų.

462. Rezervinė linija turi būti prijungta elektros linijų grandine arba tiesiogiai prie transformatorių pastotės ar skirstomojo punkto šynų skirtingų narvelių, nei kad yra prijungtas maitinantis imtuvų savininko ar naudotojo vidaus elektros tinklą elektros energijos šaltinis.

Rezervinės linijos galia turi būti lygiavertė elektros energijos šaltinio, maitinančio elektros imtuvų savininko ar naudotojo vidaus elektros tinklą, galiai, kuris įrengtas nuo skirstomųjų tinklų operatoriui priklausančių elektros tinklų.

463. Tinklų operatoriaus vartotojui, įrengta tiesioginė skirstymo linija ar rezervinė linija nuosavybės teise priklauso skirstomųjų tinklų operatoriui.

464. Vartotojai, kuriems buvo įrengta tiesioginė skirstymo linija ar rezervinė linija, turi numatyti organizacines ir (ar) įrengti technines priemones, kurios užtikrintų, kad nebūtų viršijama objektui suteikta leistina naudoti galia.“

1.7. Pripažįstu netekusiu galios 47.3 papunktį.

1.8. Pripažįstu netekusiu galios 48 punktą.

1.9. Pakeičiu 49 punktą ir jį išdėstau taip:

„49. Elektros imtuvų savininkai ar naudotojai, nepriklausomai nuo to, koks yra taikomas elektros energijos persiuntimo atkūrimo terminas, privalo pasirinkti atskiriems imtuvams reikalingas vidaus tinklų elektros aprūpinimo schemas bei įdiegti technines priemones, reikalingas technologiniams procesams saugiai sustabdyti, taip pat numatyti ir įgyvendinti priemones galimiems nuostoliams dėl aprūpinimo elektra nutrūkimo išvengti ar juos sumažinti, įskaitant ir priemones dėl Lietuvos standarte LST EN 50160 „Viešųjų elektros tinklų įtampos charakteristikos“ (toliau – Lietuvos standartas LST EN 50160) nurodytų staigiųjų trumpųjų, ilgųjų įtampos kryčių, galimų komutacinių bei atmosferinių viršįtampių ir pertrūkių. Techninės priemonės nuo viršįtampių turi būti įrengiamos vadovaujantis Elektros linijų ir instaliacijos įrengimo taisyklėmis, patvirtintomis Lietuvos Respublikos energetikos ministro 2011 m. gruodžio 20 d. įsakymu Nr. 1-309 „Dėl Elektros linijų ir instaliacijos įrengimo taisyklių patvirtinimo“ (toliau – Elektros linijų ir instaliacijos įrengimo taisyklės).“

1.10. Papildau 1249 ir 12410 punktais:

„1249. Prie neesminių faktinių nukrypimų nuo kilnojamųjų elektros energetikos objektų ir įrenginių įrengimo projekto arba techninės užduoties (tais atvejais, kai projekto neprivaloma rengti) sprendinių priskiriamas šis nukrypimas – nuo žemosios ir vidutinės įtampos oro ir požeminių kabelių elektros linijų įrengimo vietos – iki 0,5 m, išskyrus atvejus, kai dėl šio nukrypimo pažeidžiami teisės aktų reikalavimai dėl atstumų iki pastatų, statinių, inžinerinių tinklų, įrenginių ir kitų objektų, arba kai dėl šio nukrypimo pažeidžiamos trečiųjų asmenų teisės ir pagrįsti interesai.

12410. Kai kilnojamųjų elektros energetikos objektų ir įrenginių įrengimo projekto arba techninės užduoties (tais atvejais, kai projekto neprivaloma rengti) sprendiniai neatitinka faktinių žemosios ir vidutinės įtampos oro ir požeminių kabelių elektros linijų įrengimo sąlygų arba dėl kitų priežasčių negali būti realizuojami, išskyrus Taisyklių 1249 punkte numatytą išimtį (neesminį nukrypimą), ir kai projektinių sprendinių koregavimui pritaria kilnojamųjų elektros energetikos objektų ir įrenginių savininkas, valdytojas, kilnojamųjų elektros energetikos objektų ir įrenginių įrengimo projektas arba techninė užduotis (tais atvejais, kai projekto neprivaloma rengti) keičiami pagal Taisyklių II1 skyriaus reikalavimus. Kilnojamųjų elektros energetikos objektų ir įrenginių savininkui nepritariant projekto arba techninės užduoties (tais atvejais, kai projekto neprivaloma rengti) sprendinių korekcijai, kilnojamųjų elektros energetikos objektų ir įrenginių įrengimo darbai turi būti atlikti pagal užbaigtą (parengtą ir patvirtintą) kilnojamųjų elektros energetikos objektų ir įrenginių įrengimo projektą arba techninę užduotį (tais atvejais, kai projekto neprivaloma rengti).“

2. N u s t a t a u, kad šis įsakymas įsigalioja 2023 m. liepos 1 d.

Energetikos ministras	Dainius Kreivys